CELEX: 32012R1124
Language: ro
Date: 2012-11-26 00:00:00
Title: Regulamentul de punere în aplicare (UE) nr. 1124/2012 al Comisiei din 26 noiembrie 2012 privind clasificarea anumitor mărfuri în Nomenclatura combinată

1.12.2012   
            
            
               RO
            
            
               Jurnalul Oficial al Uniunii Europene
            
            
               L 331/7
            
         REGULAMENTUL DE PUNERE ÎN APLICARE (UE) NR. 1124/2012 AL COMISIEI
   din 26 noiembrie 2012
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codurile NC indicate în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 noiembrie 2012.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Senzor de greutate închis ermetic (denumit „capsulă dinamometrică”) ce conține o marcă tensometrică sub forma unei punți de măsură cu dimensiuni de aproximativ 13 × 3 × 3 cm.
                  Capsula dinamometrică funcționează prin deformarea filamentului mărcii tensometrice atunci când acesta este supus unei forțe fizice. Forța fizică produce o schimbare a rezistenței filamentului, dezechilibrând astfel puntea de măsură care, la rândul său, modifică tensiunea curentului care o străbate.
                  Capsula dinamometrică convertește forța fizică aplicată pe aceasta într-un semnal electric proporțional cu respectiva forță. Semnalul este citit, prelucrat și afișat de un dispozitiv care nu este inclus la prezentare.
                  Capsula dinamometrică este proiectată pentru a fi folosită, de exemplu, la cântare de podea, omogenizatoare, cântare pentru silozuri și rezervoare.
               
               
                  9031 80 98
               
               
                  Clasificarea se stabilește în funcție de regulile generale pentru interpretarea Nomenclaturii combinate 1, 2(a) și 6, de nota 1(m) la secțiunea XVI, precum și de textul codurilor NC 9031, 9031 80 și 9031 80 98.
                  Capsula dinamometrică are rolul de a transforma forța fizică în semnal electric în scopuri de măsurare. Deoarece nu arată ea însăși rezultatul măsurării, este considerată a fi un instrument de măsurare incomplet, care nu este specificat sau inclus în altă parte a capitolului 90. În consecință, este exclusă clasificarea la poziția 8423 ca parte de a aparatelor sau instrumentelor de cântărit [a se vedea, de asemenea, notele explicative ale Sistemului Armonizat de la poziția 9031, litera (A), punctul (30)].
                  Prin urmare, articolul trebuie clasificat la codul NC 9031 80 98 ca alte instrumente, care nu sunt specificate sau incluse în altă parte a capitolului 90.